[{"text_idx": "#000002", "text": "La 12an de aprilo en la Litovia J\u0302urnalista Domo en Vilno okazis prezento de la nova verko Nia diligenta kolegaro (NDK), verkita de Halina Gorecka kaj Aleksander Korj\u0302enkov. C\u0302i tiu libro en enciklopedia formo prezentas detalajn kaj elc\u0302erpajn biografiojn de ducent eminentaj esperantistoj en la tuta mondo ekde la apero de Esperanto g\u0302is nun. NDK sendube estas elstara monumento al multaj diverslandaj fervoraj samideanoj, kiuj dedic\u0302is siajn vivojn al nia komuna afero."}, {"text_idx": "#000005", "text": "La prezidanto de LEA Povilas Jegorovas per mallonga enkonduko prezentis la libron, substrekante g\u0302ian enciklopedian koncizecon kaj fidindecon, kaj la au\u0306torojn, kiuj dum unu jardeko intense laboris pri c\u0302i tiu projekto. Kaj la grandioza rezulto de ilia laborado meritas atenton de c\u0302iu konscia esperantisto."}, {"text_idx": "#000007", "text": "Halina Gorecka rakontis pri la ekesto kaj evoluo de la ideo pri NDK, informis pri la multjara kaj skrupula kolektado kaj kontrolado de malfacile troveblaj informoj pri la famuloj de Esperantujo, fine pri tiuj, kiuj volontule helpis en la informserc\u0302ado, kontrolado kaj provlegado. Aleksander Korj\u0302enkov rakontis pri la lau\u0306seksa, lau\u0306ag\u0302a kaj lau\u0306landa statistikoj pri NDK kaj prezentis kelkajn interesaj\u0302ojn kiuj malkovrig\u0302is dum la esplorado kaj verkado de la biografioj."}, {"text_idx": "#000008", "text": "Poste la au\u0306toroj longe respondadis al la multaj demandoj. Intertempe, la Berlina Esperanto-aktivulo Johano Pachter rakontis pri kelkaj libroj eldonitaj en Germanio. La c\u0302eestantoj povis ac\u0302eti la novan libron kaj ricevi dedic\u0302ojn de la au\u0306toroj. Malgrau\u0306 la konsiderinda prezo, estis venditaj 13 ekzempleroj de la libro; c\u0302i tiu ac\u0302etemo superis la esperojn de la kuneldonintoj, kiuj kunprenis malpli multajn ekzemplerojn ol estis bezonate kaj sekvatage devis sendi kelkajn librojn pos\u0302te al la ac\u0302etintoj."}, {"text_idx": "#000009", "text": "Subskribado de libroj estas agrabla devo por c\u0302iu au\u0306toro, ec\u0302 se iuj grumbletas pri tro da \u201cmanlaborado\u201d (Foto: Antanas Grincevic\u030cius)"}, {"text_idx": "#000010", "text": "Post la fermo de la \u201coficiala parto\u201d longe dau\u0306ris neformalaj konversacioj, diskutoj kaj babiloj c\u0302e bufedaj mang\u0302aj\u0302oj kaj vino."}, {"text_idx": "#000012", "text": "Pri la nova enciklopedio, presita antau\u0306 du monatoj en Kau\u0306no, informis pluraj amaskomunikiloj de Litovio, interalie: la nacia novaj\u0302agentejo ELTA, tutlanda tagj\u0302urnalo Lietuvos aidas, sciencista gazeto Mokslo Lietuva, novaj\u0302retejo de Litovia J\u0302urnalista Asocio kaj aliaj novaj\u0302retejoj."}, {"text_idx": "#000014", "text": "Vidu pliajn fotojn pri la prezentado:"}, {"text_idx": "#000020", "text": "Demonstraj versioj de \u201cLa Ondo\u201d\nMusklaku la kovrilon por legi pliajn informojn."}]